Jānis Dinevičs

**Jānis Dinevičs** (dzimis  Rīgā) ir Latvijas inženieris, pasniedzējs, politiķis un uzņēmējs, bijušais Augstākās Padomes deputāts (1990—1993). Pārtāv LSDSP. Šobrīd ir 14. Saeimas deputāts Zaļo un Zemnieku savienības frakcijā.

## Dzīvesgājums
Dzimis 1948. gadā Rīgā Vladislava Dineviča ģimenē. 1971. gadā beidza studijas Rīgas Politehniskā institūta (RPI) Elektroenerģētikas fakultātē, iegūstot inženiera enerģētiķa specialitāti, strādāja RPI par vecāko pasniedzēju.

Atmodas kustības laikā Dinevičs bija viens no Latvijas Tautas frontes (LTF) dibinātājiem. Bija Rīgas tautas deputātu padomes deputāts un tika ievēlēts par Augstākās Padomes deputātu no 195. Valmieras vēlēšanu apgabala. 1990. gada 4. maijā nobalsoja par Latvijas Republikas neatkarības atjaunošanu. Darbojās kā LTF frakcijas vadītājs, kā arī valsts ministrs Ivara Godmaņa vadītajā Ministru Padomē (viņa pienākumos bija sarunas ar Krieviju par karaspēka izvešanu).

1989. gadā J. Dinevičs piedalījās LSDSP atjaunošanā un kopš tā laika ir šīs partijas biedrs. Bija LSDSP priekšsēdētājs pirms apvienošanas ar LSDP, vēlāk — tās ģenerālsekretārs, priekšsēdētāja biedrs, no 2006. gada — priekšsēdētājs.

Pēc AP deputāta pilnvaru beigām vadīja "Latavio" (1993—1995), tad zemnieku saimniecību "Gosupi".

1993. gadā J. Dinevičs kandidēja 5. Saeimas vēlēšanās no LSDSP saraksta, bet netika ievēlēts. 2001. gadā, kad pēc pašvaldību vēlēšanām LSDSP pārstāvis Gundars Bojārs kļuva par Rīgas domes priekšsēdētāju, J. Dinevičs kļuva par viņa padomnieku. 2002. gadā J. Dinevičs nesekmīgi kandidēja 8. Saeimas vēlēšanās. Tāpat nesekmīgi kandidēja 2004. gada Eiropas Parlamenta vēlēšanās.

2005. gadā ievēlēts Rīgas domē, kļuva par LSDSP frakcijas priekšsēdētāju (līdz 2007). No 2007. līdz 2009. gadam — Rīgas domes priekšsēdētāja vietnieks.

2006. gadā J. Dinevičs kandidēja 9. Saeimas vēlēšanās no LSDSP saraksta, bet netika ievēlēts. Netika ievēlēts pašvaldībā 2009. gada Rīgas domes vēlēšanās, tāpat arī 2010. gada 10. Saeimas vēlēšanās, kur LSDSP kandidēja apvienības "Atbildība" sarakstā, 2011. gada ārkārtas 11. Saeimas vēlēšanās un 2013. gada Rīgas domes vēlēšanās.

Nesekmīgi kandidēja 2014. gada un 2019. gada Eiropas Parlamenta vēlēšanās no LSDSP saraksta, kā arī 12. Saeimas vēlēšanās 2014. gadā, kur LSDSP piedalījās Latvijas Reģionu apvienības sarakstā, 2017. gada Rīgas domes vēlēšanās un 13. Saeimas vēlēšanās 2018. gadā no Apvienības SKG (LSDSP, Kristīgi demokrātiskā savienība, "Gods kalpot mūsu Latvijai") saraksta.

2022. gadā J. Dinēvičs kandidē 14. Saeimas vēlēšanās no Zaļo un Zemnieku savienības, kurā bija iekļāvusies LSDSP, taču netika ievēlēts. No šī paša saraksta nesekmīgi kandidēja 2024. gada Eiropas Parlamenta vēlēšanās. 2025. gada oktobrī, pēc tam, kad Saeimas deputāta mandātu nolika ilgstoši slimojošais partijas biedrs Andrejs Vilks, J. Dinevičs kļuva par 14. Saeimas deputātu, atgriežoties parlamentā pēc vairāk nekā 30 gadu prombūtnes, kad bija Augstākās Padomes deputāts.

J. Dinēviča dēls ir Dāgs Dinēvičs — uzņēmējs, kurš 2025. gadā sodīts ar cietumsodu uz 15 gadiem par sievietes nolaupīšanu un vairākkārtēju viņas izvarošanu, bijis iesaistīts arī citās krimināllietās.

## Apbalvojumi
* Triju Zvaigžņu ordenis, III šķira (2000)

## Literatūra
* Tālavs Jundzis. 4. maijs: Rakstu, atmin̦u un dokumentu krājums par Neatkarības deklarāciju. Fonds "Latvijas Vēsture", 2000.

## Atsauces

## Ārējās saites
* Biogrāfija (līdz 2000).